Številka: **110-0007/2022** • Hrastnik, 26. 9. 2022

Občina Hrastnik, Pot Vitka Pavliča 5, Hrastnik na podlagi določil Pravilnika o štipendiranju v Občini Hrastnik (UVZ, št. 20/19), Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) izdaja naslednji

**JAVNI RAZPIS ZA DODELITEV ŠTIPENDIJ ZA OBRTNE POKLICE,**

**ŠTIPENDIJ ZA ŠTUDENTE Z NIŽJIM SOCIALNIM STATUSOM, ŠTIPENDIJE ZA ŠTUDENTE S POSEBNIMI POTREBAMI in KADROVSKE ŠTIPENDIJE**

1. **PREDMET RAZPISA SO NASLEDNJE ŠTIPENDIJE:**

**OBRTNI POKLICI:** Za obrtne poklice se razpisujeta **2 štipendiji.**

Za dodelitev štipendije lahko kandidirajo dijaki, ki se redno izobražujejo v triletnih programih za naslednje poklice: lesar, lesar širokega profila, kovač, elokser, obdelovalec kovin, varilec, ključavničar, strugar, brusilec, orodjar, klepar, klepar – krovec, livar, monter hladilnih naprav, monter klimatskih naprav, monter vodovodnih naprav, strojni mehanik, avtomehanik, avtokaroserist, urar, elektronik, elektroinštalater, kamnosek, železokrivec, kemični čistilec in pralec, čevljar, pleskar, slikopleskar, tesar, lesar, mizar, zidar, krovec, keramik, gastronom hotelir, pek kruha in peciva, mehatronik operater in mesar.

**- Štipendiji se podeljujeta za čas šolanja.**

**NIŽJI SOCIALNI STATUS:** Razpisuje se **okvirno 11 štipendij** za različne smeri izobraževanja, in sicer za študente, ki imajo slabši socialni status in se **redno** izobražujejo na dodiplomskih študijskih programih in enovitih magistrskih študijskih programih.

**- Štipendije se razpisujejo za obdobje 10 mesecev, in sicer od oktobra 2022 do konca julija 2023.**

**POSEBNE POTREBE:** Za študente s posebnimi potrebami se razpisuje **1 štipendija.**

Kandidati, osebe s posebnimi potrebami, morajo vlogi priložiti še fotokopije dokazil, in sicer:

- Odločbo ZPIZ-a / Odločbo CSD o dodatku za nego, ki ga za kandidata prejema eden od staršev / Odločbo Zavoda RS za šolstvo, s katero je kandidat usmerjen v prilagojen program vzgoje in izobraževanja, in

- Potrdilo fakultete, da je kandidatu odobren status študenta s posebnimi potrebami.

**- Štipendija se podeljuje za obdobje 10 mesecev, in sicer od oktobra 2022 do julija 2023.**

**KADROVSKA ŠTIPENDIJA:** Razpisujeta se **2 štipendiji**, in sicer:

- Za študenta študijskega programa Logopedija in surdopedagogika,za potrebe Osnovne šole Narodnega Heroja Rajka in Vrtca Hrastnik.

- Za študenta Študijskega program Medicina, ki mora po opravljenih obveznostih na tej stopnji opraviti specializacijo iz družinske medicine za potrebe Zdravstvenega doma Hrastnik.

**- Štipendiji se podeljujeta za čas študija.**

Število podeljenih štipendij za študente, ki imajo slabši socialni status, se lahko poveča v primeru, da ne bosta podeljeni štipendiji dijakoma za obrtni poklic, štipendija za študenta s posebnimi potrebami in kadrovski štipendiji.

1. **UPRAVIČENCI**

Štipendije so namenjene dijakom, ki se **redno** šolajo v programih nižjega in srednjega poklicnega izobraževanja in **rednim** študentom na dodiplomskih in enovitih magistrskih študijskih programih. Na razpis se lahko prijavijo študentje, ki izpolnjujejo naslednje pogoje:

- so državljani Republike Slovenije,

- imajo stalno prebivališče v Občini Hrastnik,

- ne prejemajo nobene druge štipendije (državne, Zoisove, kadrovske),

- niso v delovnem razmerju,

- ne opravljajo samostojne registrirane dejavnosti,

- niso vpisani v evidenco brezposelnih oseb pri Zavodu Republike Slovenije za zaposlovanje,

- ob vpisu v prvi letnik dodiplomskega študijskega programa niso starejši od 26 let.

Občinske štipendije kljub izpolnjevanju drugih meril in ostalih pogojev Pravilnika o štipendiranju v občini Hrastnik ne morejo pridobiti dijaki in redni študentje, ki presegajo 130% veljavne minimalne plače mesečnega dohodka na družinskega člana.

1. **NAČIN PRIJAVE IN RAZPISNI ROK**

Kandidati lahko uveljavljajo pravico do štipendije na obrazcu – vlogi, ki je priloga tega razpisa.

Dodatno morajo priložiti še:

- fotokopijo bančne kartice;

- spričevalo osnovne šole za dijake 1. letnika;

- originalno potrdilo o vpisu za šolsko oziroma študijsko leto 2022/2023;

- študentje 1. letnika spričevalo o poklicni oz. splošni maturi **(dosežene točke**) ali študentje od 2. letnika dalje originalno potrdilo o opravljenih izpitih (povprečje ocen) preteklega študijskega leta. Če študent v preteklem študijskem letu opravi manj kot tri izpite, poleg priloži potrdilo o opravljenih izpitih iz predhodnega študijskega leta. **Kot dokazilo se upošteva zgolj originalno potrdilo fakultete o opravljenih izpitih**;

- podatke o skupnih dohodkih družine (obdavčljivi in neobdavčljivi bruto dohodki v preteklem letu vseh družinskih članov, odločba o odmeri dohodnine, potrdilo o katastrskem dohodku, potrdilo o prejetih pokojninah, preživnine, davčni obračun akontacije dohodnine od dohodka doseženega z opravljanjem dejavnosti itd);

- ustrezna potrdila (kandidati za štipendijo za študente s posebnimi potrebami).

**Občinske strokovne službe lahko podatke iz uradnih evidenc pridobijo same, vendar morate za to na obrazcu – vlogi za štipendijo v ustrezno tabelo vpisati podatke o družinskih članih.**

Vlogo za štipendijo skupaj z vsemi prilogami pošljejo kandidati s priporočeno pošiljko na naslov: Občina Hrastnik, Pot Vitka Pavliča 5, 1430 Hrastnik, lahko pa je oddana tudi osebno na vložišče Občine Hrastnik, pisarna št. 38. Vloge s prilogami morajo biti oddane v času od **26. 9. 2022** do **11. 10. 2022** (velja poštni žig tega dne).

1. **DOKUMENTACIJA IN INFORMACIJE**

Dokumentacijo lahko kandidati prevzamejo na vložišču Občine Hrastnik, na voljo pa je tudi na spletni strani Občine Hrastnik ([www.hrastnik.si](http://www.hrastnik.si)).

Dodatne informacije so v času odprtega razpisa na voljo vsak dan, v času uradnih ur Občine Hrastnik, na telefonski številki 03 56 54 383, kontaktna oseba Rebeka Kupec, e-naslov: [rebeka.kupec@hrastnik.si](mailto:rebeka.kupec@hrastnik.si).

1. **DOPOLNITEV VLOG**

Kandidati, katerih vloge bodo nepopolne, bodo v petih (5) dneh po roku za oddajo vlog pozvani k dopolnitvi le-teh. V primeru, da vlog ne bodo dopolnili, se slednje s sklepom zavržejo. O izidu razpisa bodo vlagatelji obveščeni v 60 dneh od zadnjega dneva za oddajo vlog.

**Občina Hrastnik**

**ŽUPAN**

**Marko FUNKL**